Дзяржаўная ўстанова адукацыі

“Гасцілавіцкая сярэдняя школа Лагойскага раёна”

Канспект факультатыўных заняткаў

“Па прыступках правілаў здаровага харчавання”

ў 2 класе

|  |  |
| --- | --- |
|  | Падрыхтавала:  настаўніца пачатковых класаў Уцюж Іна Яўгеньеўна |

аг.Гасцілавічы

2017 г.

Тэма : чыстая вада нам патрэбна заўсёды

Мэта: стварэнне ўмоў для пашырэння ведаў вучняў аб ролі чыстай вады ў жыцці чалавека.

Задачы:

садзейнічаць забеспячэнню ўдзелу вучняў у даследванні якасці вады;

выхоўваць культуру ўжывання вады;

вучыць шукаць і выдзяляць неабходную інфармацыю, праводзіць доследы.

Абсталяванне для занятку: рабочы сшытак “ По ступенькам правил здорового питания” 2 класс, глобус, 6 шклянак для вопытаў,вата, марская соль, палівачка, “Детская энциклопедия “Здоровье” (Мінск, 2012), шклянкі з марской і прэснай вадой і вадой з ракі Гайна.

Ход занятку

**1.Арганізацыйны момант.**

Псіхалагічная падрыхтоўка

(Дзеці размешчаны тварам адзін да аднаго.)

- Прыкладзіце свае далонькі да далоняў суседа па парце і выкажыце яму сваё пажаданне на сённяшні занятак, скажыце камплімент, усміхніцеся адзін аднаму.

- Які ў вас зараз настрой? З добрым настроем і пачнём працаваць.

**2. Увядзенне ў тэму занятку.**

- Разгадайце загадку:

Я і хмарка, і туман.

Я рака і акіян.

Я лятаю, я бягу

Я і шкляной быць магу.

(Вада)

* Па якіх прыкметах вы вызначылі, што гутарка ідзе пра ваду?

(Адказы вучняў)

**3.Паведамленне тэмы занятку.**

* Вы, напэўна, здагадаліся, што сёння мы будзем гаварыць пра ваду.

Тэма нашага занятку: “Чыстая вада нам патрэбна заўсёды”.

( Тэма запісваецца на дошцы).

- У час працы мы адкажам на пытанні (вывешваюцца на дошцы):

* Дзе на планеце Зямля сустракаецца вада?
* Для чаго чалавеку патрэбна чыстая вада?
* Чым небяспечна брудная вада?
* Што мы можам зрабіць для захоўвання чыстай вады ў вадаёмах?

**4. Вывучэнне новага вучэбнага матэрыялу.**

*Эўрыстычная гутарка на аснове пытанняў.*

- Каму патрэбна вада?

( Адказы вучняў).

- Правільна. Вада патрэбна раслінам, жывёлам, птушкам, чалавеку. *Фізкультхвілінка “ Вырошчванне кветак”*

- Вы будзеце насеннем. Я саджаю вас у зямлю. Ярка прыпякае сонейка. Я бяру палівачку з вадой і паліваю насенне. Яно пачынае павольна прарастаць. Вось ужо з’явіліся першыя парасткі.Яны ўсё цягнуцца і цягнуцца ўверх. Я яшчэ паліваю іх вадой. А ласкавае сонейка сагравае іх сваімі промнямі. Вось нашы кветкі падраслі і раскрылі свае прыгожыя бутоны. Як жа прыгожа навокал!

- Без вады ўсё жывое на зямлі загіне.Давайце паглядзім на глобус. Якім колерам пазначана на ім вада?Як вы лічаце, ці шмат вады на Зямлі?

Калі раскруціць глобус, то здаецца што ўся паверхня нашай планеты сіняя, складаецца толькі з вады. ( Раскручваецца глобус).

- Дзе знаходзіцца вада на нашай планеце?Якая вада ў марах і акіянах? Якая яна на смак? ( Адказы вучняў).

(Вучні спрабуюць на смак ваду з марской соллю).

* Якія вывады вы зрабілі? Што надае такі смак марской вадзе?

( Адказы вучняў).

- Гэта марская соль, якая ў ёй растворана. Паглядзіце якая яна. (Дэманструецца марская соль).

- А зараз паспрабуйце ваду з крыніцы. Чым яна адрозніваецца ад марской вады? ( Адказы вучняў).

- Яна не салёная, смачная. Гэта вада прэсная.

- Якая вада ў нашых рэках, азёрах, крыніцах?( Адказы вучняў).

Падыдзіце да глобуса, знайдзіце і пакажыце рэкі. Шмат іх, ці мала?

Вось дзве аднолькавыя ёмкасці. Адна - поўная вады.Уявіце, што гэта ўся вада на зямным шары . Паразважайце, колькі вады мы павінны адліць, каб паказаць колькасць прэснай. Адліце ў другую ёмкасць столькі вады , каб паказаць запас прэснай вады.Колькі яе на самой справе?

Настаўнік паказвае ,як гэта выглядае на самой справе. 97%- марской вады, 3%- прэснай.Прэснай вады вельмі мала.

- Ці можа чалавек ўжываць прэсную ваду з рэк і азёр? ( Адказы вучняў).

- Каб прэсная вада папала у наш дом, ёй трэба прайсці доўгі шлях. Давайце звернем увагу на дошку.(Малюнак на дошцы “ Як вада прыходзіць у дом”. Дадатак 1). З ракі насос перапампоўвае ваду ў велізарныя рэзервуары-адстойнікі, дзе яе старанна чысцяць і фільтруюць. Ці ведаеце, што такое фільтр?

-Зараз я вам пакажу.

*Дэманстрацыя доследу*

Вось шклянка з бруднай вадой. Я бяру яе і праз марлю, як праз фільтр, пераліваю ваду ў другую шклянку. Што вы бачыцена марлі? Бруд застаўся на марлі. А якой стала вада пасля фільтравання? (Адказы вучняў).

- Марля , як фільтр, затрымлівае бруд. Можна другі раз прапусціць ваду праз марлю, і яна будзе больш чыстай. Але марля не можа затрымаць шкодныя бактэрыі. Таму ў ваду дадаюць хлорку. Яна зніжае колькасць шкодных бактэрый.

Пасля фільтравання вада пападае ў рэзервуар для чыстай вады, і толькі адсюль яна перапампоўваецца ў нашы кватэры.

Зараз праверым ці чыстая вада ў рацэ Гайна, якая працякае праз нашу вёску. Ці можна ўжаваць ваду з ракі ?

Праводзіцца аналагічны вопыт з вадой з ракі Гайна. Вучні робяць вывад, што вада ў рацэ брудная і ўжаваць яе нельга.

*Праца з навуковай літаратурай*

Вучні працуюць у групах. На сталах пакладзены “Детская энциклопедия “Здоровье” (Мінск, 2012), дадатковы матэрыял ( надрукаваны на лістах).

Вучні атрымліваюць заданні і знаходзяць на іх адказы:

Першая група: Якая вада спажываецца чалавекам?

Другая група: Колькі вады ў арганізме чалавека? Якую колькасць вады ўжывае чалавек?

(Вучні адказваюць на пытанні каля дошкі).

На дошцы запісваюцца вывады: Чалавек ужывае

- кіпячоную ваду

-бутэляваную ваду.

- Рабяты, а як захаваць пітную ваду?

( Закручваць кран, эканомна выкарыстоўваць ваду,не засмечваць вадаёмы і г.д.)

* Для мыцця, прыгатавання ёжы неабходна толькі чыстая вада. Таму ваду неабходна берагчы.

*Фізкультхвілінка*

Над хвалямі чайкі кружацца.

Паляцім за імі дружна.

Пырскі пены, шум прыбоя,

А над морам - мы з табою!(Памахаць рукамі, як крыламі)

Мы цяпер плывём па моры

Ды гуляем на прасторы.

Весялей заграбай

І дэльфінаў даганяй.(Плавальныя рухі рукамі)

Паглядзіце: чайкі важна

Ходзяць па вялікім пляжы.(Хада на месцы)

Сядзьце, дзеці, на пясок,

Мы працягнем наш ўрок.(Дзеці садзяцца за парты)

*Праца ў сшытках* (с.26, мал. 1)

Вучні разглядаюць малюнак і робяць вывад аб тым, што ўсе героі дапускаюць памылкі.

Гутарка аб карысных напоях.

*Паведамленні вучняў.*

Вучні загадзя рыхтуюць паведамленні аб карысных напоях, спосабах іх прыгатавання і шкодзе газіраваных напіткаў.

Выступленні вучняў.( Кампот, сокі, морсы, настой, газіраваныя напіткі.)

*Праца ў сшытках*  (с.27)

Першы варыянт выконвае заданне (с. 27, мал.3),

другі варыянт—(с. 27, мал.4).

Праверка выканання задання.

**5.Вынік занятку**

-Наш занятак падыходзіць да канца. Ці адказалі мы на пытанні, пастаўленыя ў пачатку занятка? ( Адказы вучняў).

Праверка засваення ведаў.

Вучні выконваюць тэст у сшытку (с.26, заданне 2)

Прачытаць выказванні. Калі згодзен з намі, пастаў +, калі не згодзен -.

Франтальная праверка.

**Рэфлексія**

* Што вам найбольш запомнілася на занятках? Што ўразіла?
* Чыю актыўную работу на занятку вы б адзначылі?
* Як вам у жыцці могуць спатрэбіцца гэтыя веды?

Дадатак 1

